Document ID: 32004D0273

Kommissionens beslutning
af 18. marts 2004
om tilpasning af beslutning 2001/881/EF for så vidt angår grænsekontrolsteder, der skal opføres på eller udgå af listen, med henblik på Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse
(meddelt under nummer K(2004) 823)
(EØS-relevant tekst)
(2004/273/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,
under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse(1), særlig artikel 57, og
ud fra følgende betragtninger:
(1) For visse af Kommissionens retsakter, der fortsat er gyldige efter den 1. maj 2004, og som det på grund af tiltrædelsen er nødvendigt at tilpasse, blev de fornødne tilpasninger ikke fastsat i tiltrædelsesakten, nærmere betegnet bilag II hertil. Det er nødvendigt at vedtage disse supplerende tilpasninger inden tiltrædelsen, så de kan anvendes fra tiltrædelsesdatoen.
(2) Udvidelsen indebærer markante ændringer af det nye Fællesskabs landgrænse til de omkringliggende tredjelande, længere søgrænse, der omfatter mere Østersø- og Middelhavskyst, samt adskillige flere internationale lufthavne.
(3) Som et resultat af tiltrædelsen udvides det indre marked samtidig til at omfatte en stor del af Centraleuropa, og visse medlemsstater, navnlig Østrig, Tyskland og Italien, ophører med at udgøre Fællesskabets østgrænse til tredjelande, og nogle af de eksisterende landgrænsekontrolsteder i de pågældende medlemsstater vil ikke længere fungere som grænsekontrolsteder.
(4) De foreslåede placeringer af grænsekontrolsteder i de nye medlemsstater på grænsen til tredjelande er blevet inspiceret af Kommissionen og af repræsentanter for medlemsstaterne, og det forventes, at nogle af de pågældende kontrolsteder færdiggøres, så de opfylder EF-kravene inden tiltrædelsen.
(5) Den offentliggjorte liste over godkendte grænsekontrolsteder skal tilpasses for at tage højde for de ændrede omstændigheder, og listerne i Kommissionens beslutning 2001/881/EF(2), senest ændret ved beslutning 2003/831/EF(3), skal suppleres med en liste over grænsekontrolsteder i nye medlemsstater.
(6) Listen over grænsekontrolsteder i Østrig, Tyskland og Italien skal ændres, som følge af at nogle af landgrænsekontrolstederne i de pågældende medlemsstater ikke længere skal fungere som grænsekontrolsteder.
(7) Listen over nye grænsekontrolsteder kan suppleres senere med yderligere steder i de nye medlemsstater, efterhånden som faciliteterne færdiggøres og alle fornødne garantier er givet -
VEDTAGET FØLGENDE BESLUTNING:
Artikel 1
Bilaget til Kommissionens beslutning 2001/881/EF suppleres med listen over grænsekontrolsteder, der er angivet i bilag I til nærværende beslutning.
Artikel 2
Listen over grænsekontrolsteder omhandlet i artikel 1 tages op til revision senest den 1. maj 2004 navnlig for at tilføje nye grænsekontrolsteder, som er klar inden tiltrædelsen, eller for at lade grænsekontrolsteder udgå, såfremt resultatet af kontrollen af gennemførelsen af de gældende EF-bestemmelser ikke er tilfredsstillende.
Artikel 3
De grænsekontrolsteder, der er angivet i bilag II til nærværende beslutning, udgår fra afsnittene om Østrig, Tyskland og Italien i bilaget til Kommissionens beslutning 2001/881/EF.
Artikel 4
Denne beslutning anvendes med forbehold af tiltrædelsesaktens ikrafttræden og da fra datoen herfor.
Artikel 5
Denne beslutning er rettet til medlemsstaterne.
Udfærdiget i Bruxelles, den 18. marts 2004.

Labels: 10
18
17
6